“Bunyodkor” va “Lokomotiv” ishtirokidagi O‘zbekiston Kubogi finali qishda va ish kunida o‘tkaziladi

Futbol bo‘yicha O‘zbekiston Kubogining “Bunyodkor” — “Lokomotiv” klublari o‘rtasidagi final o‘yini dekabrning to‘rtinchi sanasida bo‘lib o‘tadi. Bu haqda PFL rasmiy sayti xabar berdi.

Eski rahbariyat taqvimiga ko‘ra, kubok finali 2-dekabr — shanba kuni o‘tkazilishi kerak edi. Endi esa u ikki kun keyinga — 4-dekabrga surilgan. Ahamiyatli tomoni, ish kunida o‘tkaziladigan o‘yin ayni ish vaqtida — 15:00 da start oladi. PFL buning sabablariga oydinlik kiritmagan.
Final uchrashuvida poytaxt klublari to‘p surishi inobatga olinib, uning Toshkentda o‘tkazilishi mantiqliroq edi. PFL mana shu mantiqqagina suyangan bo‘lib, finalni “Bunyodkor” stadioniga tayin qilgan. Unda nominal mezbon “Bunyodkor” olovrang futbolkasida, “Lokomotiv” esa oq libosida maydonga chiqib keladi.
Norasmiy xabarlarga ko‘ra, O‘zbekiston Kubogi finali OFK prezidenti shayx Salmonning O‘zbekistonga tashrifi sabab ikki kun keyinga qoldirilgan bo‘lishi mumkin. Bunda prezidentning finalni tomosha qilishi ko‘zda tutilgani katta ehtimol.
Uchrashuvni o‘zbekistonlik emas, balki Amirliklardan tashrif buyurgan referi Muhammad Abdulla Hasan boshqarib boradi. Unga qanotlarda vatandoshlari yordam beradi. Bu O‘FF va BFA rahbarlari o‘rtasidagi hamkorlik kelishuvining mevalaridan biridir.